Πρόταση ΚΑΝΟΝΙΣΜΟY ΤOY ΣΥΜΒΟΥΛΙΟΥ για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ουρίας καταγωγής Ρωσίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 13 Ιουνίου 2002, κινήθηκε διαδικασία μερικής ενδιάμεσης επανεξέτασης που περιοριζόταν στη μορφή του μέτρου και αφορούσε τα μέτρα αντιντάμπινγκ που επιβλήθηκαν με τον κανονισμό (ΕΚ) αριθ. 901/2001 του Συμβουλίου στις εισαγωγές στην Κοινότητα, ουρίας, καταγωγής Ρωσίας.

Η συνημμένη πρόταση κανονισμού του Συμβουλίου βασίζεται στα πορίσματα της έρευνας η οποία αποκάλυψε ότι δεν θα ήταν σκόπιμο να αλλάξει η μορφή των μέτρων που επέβαλε ο κανονισμός (EΚ) αριθ. 901/2001 του Συμβουλίου.

Συνεπώς, προτείνεται στο Συμβούλιο να εγκρίνει τη συνημμένη πρόταση κανονισμού του Συμβουλίου που θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το συντομότερο δυνατό.

Πρόταση ΚΑΝΟΝΙΣΜΟY ΤOY ΣΥΜΒΟΥΛΙΟΥ για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ουρίας καταγωγής Ρωσίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (εφεξής, "βασικός κανονισμός"), και ιδίως το άρθρο 11 παράγραφος 3,

[1] ΕΕ L 56, της 6.3.1996, σ. 1, όπως τροποποιήθηκε τελευταία από τον κανονισμό (EΚ) αριθ. 1972/2002 (ΕΕ L 305, της 7.11.2002, σ. 1).

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα εξής:

Α. ΔΙΑΔΙΚΑΣΙΑ

1. Ισχύοντα μέτρα

(1) Στις 10 Μαΐου 2001, το Συμβούλιο, με τον κανονισμό (ΕΚ) αριθ. 901/2001 [2], επέβαλε οριστικό δασμό αντιντάμπινγκ στις εισαγωγές ουρίας καταγωγής Ρωσίας. Ο δασμός έλαβε τη μορφή μεταβλητού δασμού βάσει ελάχιστης τιμής εισαγωγής ("ΕΤΕ").

[2] ΕΕ L 127, της 9.5.2001, σ. 11.

2. Έναρξη της διαδικασίας

(2) Στις 13 Ιουνίου 2002, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [3] ("Ανακοίνωση για την έναρξη διαδικασίας"), την έναρξη μερικής ενδιάμεσης επανεξέτασης για τα μέτρα αντιντάμπινγκ που εφαρμόζονται στις εισαγωγές ουρίας στην Κοινότητα, καταγωγής Ρωσίας, δυνάμει του άρθρου 11 παράγραφος 3 του βασικού κανονισμού.

[3] ΕΕ C 140, της 13.6.2002, σ. 5.

(3) Η διαδικασία επανεξέτασης κινήθηκε με πρωτοβουλία της Επιτροπής για να εξεταστεί η καταλληλότητα της μορφής των ισχυόντων μέτρων υπό μορφή ΕΤΕ, επειδή δεν γίνεται διαφοροποίηση μεταξύ των πωλήσεων που πραγματοποιούνται σε συνδεδεμένα μέρη και των πωλήσεων που πραγματοποιούνται σε μη συνδεδεμένα μέρη ή μεταξύ των πρώτων πωλήσεων και των μεταπωλήσεων στην Κοινότητα και κατέστη σαφές ότι το γεγονός αυτό θα μπορούσε να οδηγήσει σε προβλήματα εφαρμογής του μέτρου. Συνεπώς, τα ισχύοντα μέτρα δεν θεωρήθηκαν επαρκή για την εξουδετέρωση του ζημιογόνου ντάμπινγκ.

3. Έρευνα

(4) Η Επιτροπή ενημέρωσε επίσημα τους εισαγωγείς, τους χρήστες που είναι γνωστό ότι ενδιαφέρονται και τις ενώσεις τους, τους αντιπροσώπους της υπό εξέταση χώρας εξαγωγής και τους κοινοτικούς παραγωγούς σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.

(5) Μία ένωση παραγωγών της Κοινότητας, μία ένωση εισαγωγέων, δύο ενώσεις χρηστών, ένας χρήστης και μια εταιρεία που εκπροσωπεί δέκα ιταλούς εισαγωγείς, έμποροι και χρήστες εξέφρασαν γραπτώς τις απόψεις τους. Δεκτά σε ακρόαση έγιναν όλα τα μέρη που το ζήτησαν εντός της καθορισθείσας προθεσμίας και τα οποία απέδειξαν ότι η ακρόασή τους ήταν αναγκαία ένεκα ειδικών λόγων.

(6) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες προκειμένου να προσδιοριστεί η καταλληλότητα των ισχυόντων μέτρων.

Β. ΠΟΡΙΣΜΑΤΑ ΤΗΣ ΕΡΕΥΝΑΣ

(7) Η έναρξη ενδιάμεσης επανεξέτασης οφείλετο στην ανάγκη περιορισμού του κινδύνου φοροδιαφυγής. Τέτοιου είδους φοροδιαφυγή μπορεί να υπάρξει υπό διάφορες συνθήκες. Όταν οι εξαγωγείς, που υπόκεινται σήμερα στα μέτρα για την επιβολή μιας ΕΤΕ, πραγματοποιούν εξαγωγές στην Κοινότητα, θα μπορούσαν να είναι σε θέση να τιμολογούν τα εμπορεύματα σε τιμή ανώτερη της ΕΤΕ και στη συνέχεια να αντισταθμίζουν την τιμή αυτή μετά τις τελωνειακές διατυπώσεις μέσω συμφωνίας με τους εισαγωγείς. Το γεγονός αυτό μπορεί να καταστήσει αναποτελεσματική την ΕΤΕ, δεδομένου ότι θα σήμαινε ότι το υπό εξέταση προϊόν εξακολουθεί να εξάγεται στην Κοινότητα όντως με τιμή χαμηλότερη της ΕΤΕ. Ως εκ τούτου, θα μπορούσαν να προκύψουν τιμές επαναπώλησης στην Κοινότητα που εμποδίζουν το μέτρο να επιφέρει το επιθυμητό αποτέλεσμα, τουτέστιν την εξάλειψη των ζημιογόνων συνεπειών του ντάμπινγκ. Ο ουσιαστικός κίνδυνος αθέμιτου χειρισμού των τιμών όταν οι δασμοί λαμβάνουν τη μορφή ΕΤΕ υπογραμμίστηκε στα πορίσματα του Ελεγκτικού Συνεδρίου που περιλαμβάνονται στην ετήσια έκθεσή του για το έτος 2000 [4]. Για να αντιμετωπιστεί το πρόβλημα προτάθηκε να αντικατασταθεί η ΕΤΕ από δασμό κατ'αξίαν.

[4] ΕΕ C 359 της 15.12.2001, σ. 1, αιτιολογικές σκέψεις 1.31 και 1.35.

(8) Αν και γενικά ο δασμός κατ'αξίαν θεωρείται καταλληλότερος για να αποφευχθεί ο κίνδυνος αθέμιτου χειρισμού των τιμών, διαπιστώθηκε ότι υπό τις συγκεκριμένες συνθήκες της παρούσας υπόθεσης ο εν λόγω κίνδυνος είναι πολύ μικρός, δεδομένου ότι για σημαντικό διάστημα οι τιμές εισαγωγής ήταν αρκετά μεγαλύτερες από την ΕΤΕ. Συνεπώς, οι εξαγωγείς δεν θα είχαν λόγο να προβούν σε αθέμιτο χειρισμό των τιμών όπως ορίζεται στην έβδομη αιτιολογική σκέψη, προκειμένου να παραμείνουν ανταγωνιστικοί. Αυτό επιβεβαιώθηκε, επίσης, από τα σχόλια που διατύπωσαν ενδιαφερόμενα μέρη τα οποία, με εξαίρεση την ένωση των παραγωγών της Κοινότητας, δήλωσαν ότι δεν θα έπρεπε να μεταβληθεί η μορφή του μέτρου.

(9) Η ένωση των κοινοτικών παραγωγών θεώρησε ότι η επιβολή ειδικού δασμού θα ήταν καταλληλότερη επιλογή προκειμένου να αποφευχθεί ο κίνδυνος αθέμιτου χειρισμού των τιμών. Έκρινε επίσης ότι ένας κατ'αξίαν δασμός θα ήταν αποτελεσματικότερος από μια ΕΤΕ. Διαπιστώθηκε, ωστόσο, ότι υπό τις συγκεκριμένες συνθήκες της παρούσας υπόθεσης ο εν λόγω κίνδυνος είναι πολύ μικρός. Εντούτοις, αν η κατάσταση της αγοράς ουρίας αλλάξει και προσκομιστούν στην Επιτροπή στοιχεία που αποδεικνύουν ότι με την αλλαγή αυτή αυξάνει ο κίνδυνος αθέμιτου χειρισμού των τιμών, μπορούν να ληφθούν κατάλληλα μέτρα. Εν τω μεταξύ, η Επιτροπή θα αποδώσει ιδιαίτερη προσοχή στις τιμές εισαγωγής ουρίας καταγωγής Ρωσίας και εφιστάται η προσοχή των τελωνειακών αρχών στο θέμα αυτό.

(10) Συνεπάγεται ως εκ τούτου ότι λόγω των ειδικών και εξαιρετικά συγκεκριμένων συνθηκών της παρούσας υπόθεσης, δεν υπάρχουν λόγοι προς το παρόν που να δικαιολογούν τη μεταβολή της μορφής του μέτρου για τις εισαγωγές ουρίας καταγωγής Ρωσίας και θα πρέπει να περατωθεί η υφισταμένη μερική ενδιάμεση επανεξέταση χωρίς τροποποίηση των μέτρων αντιντάμπινγκ που επέβαλε ο κανονισμός (ΕΚ) αριθ. 901/2001 του Συμβουλίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ουρίας καταγωγής Ρωσίας, που άρχισε δυνάμει του άρθρου 11 παράγραφος 3 του κανονισμού (EΚ) αριθ. 384/96 του Συμβουλίου, περατώνεται χωρίς τροποποίηση του ισχύοντος δασμού αντιντάμπινγκ.

Άρθρο 2

Ο παρών κανονισμός αρχίζει να ισχύει την επoμένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος